JKN เดินเกมรุก ปั้นรายได้ 3 ปี 4 พันล้าน
JKN เปิดตัวเลขรายได้ 3 ปีข้างหน้า หลังเดินเครื่องตามกลยุทธ์ Global Content Commerce Company เต็มรูปแบบคาดทะยานเฉียด 4 พันลบ.
JKN เปิดตัวเลขรายได้ 3 ปีข้างหน้า หลังเดินเครื่องตามกลยุทธ์ Global Content Commerce Company เต็มรูปแบบคาดทะยานเฉียด 4 พันลบ.
14 ธ.ค. 2565

บริษัท เจเคเอ็น โกลบอล กรุ๊ป จำกัด (มหาชน) หรือ JKN เปิดเผยถึงการคาดการณ์รายได้ของกลุ่ม JKN ในช่วง 3 ปีจากนี้ไป (2566-2568) ว่าจะมีการเติบโตโดยรวมแบบก้าวกระโดดอย่างมีนัยสำคัญ ซึ่งเป็นผลจากการเปลี่ยนแปลงครั้งสำคัญของโครงสร้างรายได้ซึ่งต่อไปจะมาจาก 5 ช่องทางหลัก คือ การขายเนื้อหารายการทั้งไทยและต่างประเทศ, ผลิตภัณฑ์เพื่อสุขภาพ, รายได้จากการขายสินค้าผ่าน Home Shopping และกิจกรรมและผลิตภัณฑ์ที่เกี่ยวข้องกับ Miss Universe ในปี 2565 คาดการณ์ว่าจะมีรายได้โดยประมาณ 2,400 ล้านบาท แต่เมื่อเข้าสู่ปี 2566 เป็นต้นไป คาดว่ารายได้ในระหว่างปี 2566-2568 จะเติบโตแบบก้าวกระโดด อยู่ในช่วงระหว่าง 3,800-3,900 ล้านบาท โดยมีอัตรากำไรขั้นต้นคาดการณ์ (Gross Profit) อยู่ในช่วงระหว่าง 36-39% ต่อปี
นายจักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการ JKN กล่าวว่า JKN Global Group กำลังเดินหน้ามาถึงจุดเปลี่ยนที่สำคัญ จากการมุ่งสู่กลยุทธ์ในการสร้าง Eco-system ของกลุ่มบริษัทให้เป็น Global Content Commerce Company อย่างสมบูรณ์ และเมื่อมี Miss Universe เข้ามาภายใต้ Butterfly Queendom ซึ่งคาดว่าจะเป็นตัวแปรสำคัญที่จะทำให้สามารถสร้างรายได้เพิ่มขึ้นในอีกหลากหลายช่องทาง นอกเหนือจากการมีจุดแข็งเดิมในการขายเนื้อหารายการให้กับในประเทศและต่างประเทศหรือจากการขายสินค้าและผลิตภัณฑ์ผ่านช่องทาง Home Shopping” จากปี 2566 ไปจนถึงปี 2568 คาดว่ารายได้จากการขายเนื้อหารายการ Content ทั้งในและต่างประเทศ จะอยู่ในช่วงระหว่าง 1,800-1950 ล้านบาท คิดเป็นอัตราเติบโตที่สูงขึ้นจากเดิมกว่า 11%
ขณะที่รายได้ที่มาจาก Miss Universe ในหลากหลายช่องทาง ไม่ว่าจะเป็นรายได้ที่เกิดจากกิจกรรมการจัดประกวด หรือการต่อยอดในการผลิตสินค้าและบริหารภายใต้แบรนด์ Miss Universe จะสามารถสร้างรายได้ ได้ถึงปีละ 800-900 ล้านบาทในขณะเดียวกันการขายผลิตภัณฑ์เพื่อสุขภาพและรายได้จากการขายสินค้าและผลิตภัณฑ์ผ่าน Home Shopping ก็จะสามารถสร้างรายได้โดยเฉลี่ยปีละ 500-600 ล้านบาท
โดยเฉพาะในส่วนของ Miss Universe คาดว่าจะมีรายได้ในปี 2566 ได้ราว 1,200 ล้านบาท เนื่องจากจะมีการจัดประกวด Miss Universe 2022 ที่ นิว ออร์ลีนส์ สหรัฐฯ ในช่วงต้นปีหน้า และ ในช่วงปลายปีจะมีการจัดประกวด Miss Universe 2023 ในขณะที่คาดว่าในระหว่างปี 2567-2568 จะมีรายได้เกิดขึ้นอย่างน้อยปีละ 800-900 ล้านบาทต่อปี
ทั้งนี้สัดส่วนรายได้ของ Miss Universe จะแบ่งเป็นรายได้จากกิจกรรมที่เกี่ยวข้องกับการจัดประกวดและรายได้อื่นๆที่ไม่เกี่ยวข้องโดยตรงจากการจัดประกวด อาทิ Licensing และ Merchandising ซึ่งคิดเป็นสัดส่วน 70% และ 30% ของรายได้รวมตามลำดับ  อย่างไรก็ตามในอนาคตตั้งเป้าที่จะเพิ่มสัดส่วนรายได้ในส่วนของรายได้อื่นๆไม่เกี่ยวข้องโดยตรงจากการจัดประกวดนี้ให้มีสัดส่วนถึง 40% ของรายได้รวมทั้งหมดเพื่อสร้างการเติบโตที่มั่นคงและยั่งยืนให้แก่องค์กร Miss Universe ต่อไป